C 185/6
MT
Il-Ġurnal Uffiċjali tal-Unjoni Ewropea
6.5.2022
(26)
Sabiex tissaħħaħ l-effettività tal-kundizzjonijiet tal-kompatibbiltà stabbiliti f’dan ir-Regolament, jenħtieġ li jkun possibbli għall-Kummissjoni li tirtira l-benefiċċju tal-eżenzjoni ta’ kategorija għall-miżuri ta’ għajnuna futuri fil-każ ta’ nuqqas ta’ konformità ma’ dawn ir-rekwiżiti.
Jenħtieġ li l-Kummissjoni tkun kapaċi tirrestrinġi l-irtirar talbenefiċċju tal-eżenzjoni ta’ kategorija għal ċerti tipi ta’ għajnuna, ċerti benefiċjarji jew miżuri ta’ għajnuna adottati minn ċerti awtoritajiet, fejn in-nuqqas ta’ konformità ma’ dan ir-Regolament jaffettwa biss grupp limitat ta’ miżuri jew ċerti awtoritajiet.
Tali rtirar immirat jenħtieġ li jipprovdi rimedju proporzjonat marbut direttament man-nuqqas ta’ konformità identifikat ma’ dan ir-Regolament.
F’każ li ma jiġux issodisfati l-kundizzjonijiet tal-kompatibbiltà stabbiliti fil-Kapitoli I u III, l-għajnuna mogħtija mhux se tkun koperta minn dan ir-Regolament u, bħala konsegwenza, se tikkostitwixxi għajnuna illegali, li l-Kummissjoni se teżamina fil-qafas tal-proċedura rilevanti kif stabbilita fir-Regolament (UE) 2015/1588.
F’każ li ma jiġux issodisfati r-rekwiżiti tal-Kapitolu II, l-irtirar talbenefiċċju tal-eżenzjoni ta’ kategorija fir-rigward tal-miżuri ta’ għajnuna futuri ma jaffettwax il-fatt li l-miżuri talpassat konformi ma’ dan ir-Regolament kienu soġġetti għal eżenzjoni ta’ kategorija.
(27)
Sabiex jiġu eliminati d-differenzi li jistgħu jwasslu għal distorsjonijiet tal-kompetizzjoni u tiġi ffaċilitata l-koordinazzjoni bejn inizjattivi nazzjonali u tal-Unjoni differenti li jikkonċernaw l-SMEs, kif ukoll għal raġunijiet ta’ ċertezza amministrattiva u legali, id-definizzjoni ta’ SMEs użata għall-fini ta’ dan ir-Regolament jenħtieġ li tkun ibbażata fuq id-definizzjoni fir-Rakkomandazzjoni tal-Kummissjoni 2003/361/KE (13).
(28)
Dan ir-Regolament jenħtieġ li jkopri t-tipi ta’ għajnuna mogħtija fis-settur tas-sajd u tal-akkwakultura li ġew approvati sistematikament mill-Kummissjoni fil-passat.
Din l-għajnuna ma jenħtieġx li tkun tirrikjedi valutazzjoni każ b’każ tal-kompatibbiltà tagħha mas-suq intern mill-Kummissjoni, sakemm tkun konformi mal-kundizzjonijiet stipulati fir-Regolament (UE) Nru 2021/1139 u mal-Politika Komuni tas-Sajd.
(29)
F’konformità mal-punt (b) tal-Artikolu 107(2) tat-TFUE, l-għajnuna maħsuba biex tagħmel tajjeb għall-ħsara kkawżata minn diżastri naturali hija kompatibbli mas-suq intern.
Sabiex tiġi pprovduta ċertezza legali, huwa meħtieġ li jiġu definiti t-tipi ta’ avvenimenti li jistgħu jikkostitwixxu diżastru naturali eżentat minn dan ir-Regolament.
Għall-finijiet ta’ dan ir-Regolament, it-terremoti, l-uqigħ tal-art, l-għargħar, b’mod partikolari l-għargħar li jseħħ meta jfuru x-xmajjar jew l-għadajjar, il-valangi, it-trombi tal-arja, l-uragani, l-eruzzjonijiet vulkaniċi u n-nirien fil-foresti ta’ oriġini naturali jenħtieġ li jitqiesu bħala avvenimenti li jikkostitwixxu diżastru naturali.
(30)
Is-sajd u l-akkwakultura huma setturi li huma speċifikament esposti għal kundizzjonijiet ħżiena tat-temp u mard talannimali.
L-esperjenza turi li dawn is-setturi huma affettwati b’mod straordinarju minn tali avvenimenti u li s-sajjieda jġarrbu dannu konsiderevoli minnhom.
Il-miżuri maħsuba biex jassiguraw u jikkumpensaw b’mod adegwat għal tali dannu huma meqjusa bħala għodda adatta biex jgħinu lill-impriżi jirkupraw minn tali dannu u, b’hekk, biex jibqgħu fin-negozju u, b’dak il-mod, jiżguraw l-iżvilupp tal-attivitajiet ekonomiċi f’dawk is-setturi.
(31)
Il-ħsara kkawżata minn kundizzjonijiet ħżiena tat-temp, bħal maltempati, ġlata, silġ, xita jew nixfa, li jseħħu fuq bażi aktar regolari, ma jenħtieġx li titqies bħala diżastru naturali skont it-tifsira tal-punt (b) tal-Artikolu 107(2) tat-TFUE.
Madankollu, sal-punt li l-impatt tagħhom fuq l-attività ekonomika jkun tali li dawn ikunu jistgħu jiġu assimilati ma’ diżastru naturali, l-għajnuna maħsuba biex tagħmel tajjeb għall-ħsara kkawżata minn kundizzjonijiet ħżiena tattemp jenħtieġ li titqies bħala kompatibbli mas-suq intern skont il-punt (ċ) tal-Artikolu 107(3) tat-TFUE.
(32)
Sabiex jiġi żgurat li l-eżenzjoni tabilħaqq tkopri l-għajnuna mogħtija biex tagħmel tajjeb għall-ħsara kkawżata minn diżastri naturali u kundizzjonijiet ħżiena tat-temp li jistgħu jiġu assimilati ma’ diżastru naturali, jenħtieġ li dan ir-Regolament jistabbilixxi, skont prattika stabbilita, il-kundizzjonijiet li taħthom tali skemi ta’ għajnuna jistgħu jibbenefikaw minn dik l-eżenzjoni ta’ kategorija.
Dawk il-kundizzjonijiet jenħtieġ li jkunu jirrigwardjaw, b’mod partikolari, ir-rikonoxximent formali mill-awtoritajiet tal-Istati Membri kompetenti tal-karattru tal-avveniment bħala diżastru naturali jew kundizzjonijiet ħżiena tat-temp li jistgħu jiġu assimilati ma’ diżastru naturali u ma’ rabta kawżali diretta bejn id-diżastru naturali u d-danni mġarrba mill-impriża benefiċjarja, li jistgħu jinkludu impriżi f’diffikultà, u jenħtieġ li jkun żgurat li jiġi evitat kumpens żejjed.
Jenħtieġ li l-kumpens ma jaqbiżx dak li huwa meħtieġ sabiex il-benefiċjarju jkun jista’ jerġa’ lura għas-sitwazzjoni prevalenti qabel ma seħħ l-avveniment.
(13) Ir-Rakkomandazzjoni tal-Kummissjoni 2003/361/KE tas-6 ta’ Mejju 2003 li tikkonċerna d-definizzjoni ta’ intrapriżi mikro, żgħar u ta’ daqs medju (ĠU L 124, 20.5.2003, p. 36).